Maimane, Malema soek antwoorde oor Bosasa-beweringsMmusi Maimane, leier van die DA, en Julius Malema, leier van die EFF. Mmusi Maimane, leier van die DA, het Woensdag gesê almal wat betrokke was by die beweerde korrupsie by Bosasa, moet agter tralies beland. Terselfdertyd meen Julius Malema, leier van die EFF, dat pres. Cyril Ramaphosa ook antwoorde oor sy betrokkenheid by die omstrede maatskappy moet gee. Dié twee opposisiepartyleiers het albei gereageer op die verdoemende bewerings wat aan die lig gekom het tydens Angelo Agrizzi, voormalige bedryfshoof van Bosasa, se getuienis voor die Zondo-kommissie oor staatskaping. Agrizzi het in sy getuienis lede van die ANC, staatsamptenare, lede van die parlement en vakbondleiers geïmpliseer by omkooptransaksies waarby Gavin Watson, Bosasa se uitvoerende hoof, glo betrokke was. Agrizzi beweer sleutelindividue het glo miljoene rande se omkoopgeld ontvang in ruil daarvoor dat tenders aan Bosasa toegeken word. Maimane het die kwessie Woensdag in Umlazi, eThekwini, aangespreek tydens sy party se KwaZulu-Natalse been van hul “Kasi-to-Kasi”-toer vir die komende algemene verkiesing. “Oor die afgelope paar dae het getuienis voor die Zondo-kommissie ons ŉ intieme kykie na ANC-styl korrupsie gegee met betrekking tot Bosasa,” het Maimane gesê. “Hierdie onthullings het ŉ einde gebring aan die mite dat korrupsie in die ANC bloot iets was wat tussen voormalige pres. Jacob Zuma en die Gupta-familie voorgekom het. ŉ Stelsel van korrupsie wat ŉ muur tussen binne- en buitestanders vorm, staan sterk binne die ANC.” Maimane het verder gesê dat dit moeilik is om ŉ Bosasa-skenking van sowat R500 000 aan Ramaphosa nié as omkoopgeld te ag nie. Ramaphosa se 2017-veldtog om die volgende ANC-president te word, het glo ŉ kontantinspuiting van ’n halfmiljoenrand van Watson ontvang. “Die feit is dat Ramaphosa R500 000 ontvang het van ŉ maatskappy wat al twee dekades lank omkoopgeld aan die ANC betaal. En dít is waarom die president die waarheid, die hele waarheid en niks anders as die waarheid nie aan die mense van Suid-Afrika verskuldig is,” het Maimane gesê. “Die ANC, nes hul eweknieë in Zimbabwe, het gedink hulle kan Suid-Afrikaners bedrieg deur net die bestuurder van ŉ stukkende bus te verander. Ons moet nou op ’n bus klim wat op pad is in die regte rigting.” Malema het op sy beurt Woensdag tydens ’n mediakonferensie oor sy party se voorbereiding vir die opkomende verkiesing, ’n ultimatum aan die president gestel. Hy het gesê Ramaphosa het net kans tot die einde van die maand om sy onskuld in die Bosasa-debakel te bewys, anders sal die EFF seker maak dat dié kwessie tydens sy staatsrede volgende maand onder die vergrootglas kom. “As president moet Ramaphosa ŉ ope mediakonferensie hou en die land se vertroue wen rakende sy bedrywighede met Bosasa,” het Malema gesê. “Sy verduideliking in die parlement oor Bosasa het hom blootgestel aangesien sy seun sowel as Bosasa hom weerspreek het.” Tydens ŉ presidensiële vraag-en-antwoord-sessie verlede jaar November is Ramaphosa in die nasionale vergadering gevra oor ŉ betaling van R500 000 vanaf Bosasa. Die betaling is onder die naam African Global Operations aan Ramaphosa se seun betaal. Die president het verduidelik dat dié geld vir raadgewende dienste was wat deur sy seun, Andile, se maatskappy aan Bosasa gelewer is. Nadat Andile dit ontken het, het Ramaphosa egter begin klei trap en ’n brief aan die parlement geskryf wat verduidelik dat hy per ongeluk LP’s van verkeerde inligting voorsien het. Hy het toe erken die geld is eintlik betaal om sy veldtog as ANC-president te finansier.